da 
S'istadu de Sardigna

                    1.
Ite risolves, povera Sardigna,
Subr'a tantas disgrazias connotas,
Sos peccados t'han fattu gasi digna
De flagellos, castigos e azzottas.
Motivu, veramente, chi t'insigna
Ca tenes pagas animas devotas;
Servant sa azzotas insufribiles
Contr'a benes costantes e movibiles.

                   2.
Mira sas istagiones cambiadas
C'affligint su coro in sas intragnas.
Fritturas, in s'atunzu, antecipadas.
Isteriles, patidas sas campagnas.
Abbas, in s'ilgerru, illimitadas.
Beranos oppremidos cun siccagnas.
E in sos istios, arias superbas
Pro convertire in pruer’ sas erbas.

                   3.
Osserva sas cunsorzas irricchidas
Chi tenias de tantu bestiamene,
Miralas como, si sunt rivestidas
De medas cadaveres e ossamene.
In carrelas e domos affligidas
No incontras che sidiu e famene.
S'antiga delizia chi gosais
S'est mudada in ojs e guais.

                       4. (*)
Sos filiales tuos fin cuntentos 
in sos annos antigos e passados,
a tantos numerosos bastimentos
somministrande trigos seberados
e oe tottas battor elementos
bido chi contr'a tie sun mudados,
paret ch'hana lassadu patrociniu
pro nde 'ider in breve s'isterminiu.

                       5. (*)
Ammentadi, Sardigna, tale'orta 
sos riccos chi tenias abitantes,
sos poveros rezian in sa porta
pro lis dare limusinas bastantes.
E oe, a cara occulta e boghe morta
los solin dispazzare suspirantes,
ca est dogni sienda minimada
e-i sa povertade amplificada.

                    6.
Mira sos pergiudizios severos
Arrores manifestos e occultos.
Sas presones pienas de povéros
Pro tantos ladrozinios e furtos.
Sos coros de sos riccos tott’interos
Treminde pro sos solitos insultos;
Sas boghes de orfanos e pupillos
Non los lassant in paghe tranquillos.

                    7.
Si ti miras sos poveros presentes
Non lis osservas samben’ in sas laras,
Ca sun bivind' 'e cibos puzzolentes
Cun erbas mesu siccas e amaras,
Bendidas tott'a prezios dolentes
Sas tancas chi teniant pius caras,
Como medas famidos e distruttos
In bassu disisperu sunu ruttos.

                    8.
Isculta sos dolentes contadinos
Cando passant in similes tancados,
Pianghinde sos perdidos terrinos
Pro una bagatella alienados,
«Custos annos afflittos e mischinos
Nde sumus pro sempre espropriados,
Como s'agricoltura pro campare
Non temimos in ue de l’impreare».

                    9.
Dimanda sos pastores paisanos
E ti rispondent a boghes notorias:
«Sos nostros esercizios sunt vanos
Pro parzialidades transitorias,
Mentres de pagos riccos sun’in manos
Pasculos, funtanas bevitorias,
Ca sa robba non tenet ube pascher
Bidimos morrer med' e pagos nascher».

                       10. (*)
Lagrimas pro su tempus capitadu
pianghen sas tragedias funestas,
e-i s'anima, sa vida e-i s'istadu
de zertas bene nadas e modestas,
su famene cun issu assoziadu
las obbligat a esser disonestas.
Pro unu solu pane sun capazes
de si donare a sos lupos rapaces.

                       11. (*)
Prosighe a osservare sos istados:
visita sas muzeres e maridos,
e has a bider vizios e peccados
pro sas nezessidades cummittidos,
sos vinculos onestos affarzados
sos votos de s'altare traighidos.
Perdidas pro sa dura pistulenzia
onore, libertade e innossenzia.

                       12. (*)
Sos poveros intende a boghe manna
cunfessande s'insoro afflissione;
si sos riccos los biden in sa gianna
curren a si serrare su balcone,
surdos che-i sa perfida Bianna
a sas boghes e gridos de Gennone,
ca non podene esser responsabiles
a sustennere tantos miserabiles.

                       13. (*)
Troppu sunu sos ohis e piantos
de sos afflittos e isconsolados;
sos coros de sos riccos sunu tantos,
pro runzas, diamantes insensados.
Cuddos amores doziles e santos
los bido chi si sunu cungedados.
Creschet sa povèra moltitudine
e abbundat sa ricca ingratitudine.

                       14. (*)
S'intendene sos riccos medas boltas
faeddare cun similes resones:
«Hamus diminuidas sas regoltas
e distruttos si sunu sos masones ;
sas robbas fruttuosas sunu mortas
de tancas non nos dana pisiones,
e si nois appena nos bivimos
da ue sas limusinas faghimos?».

                       15. (*)
Como cal'isperansia e afficcos
lis restan a sos poveros mischinos?
Dimandande ausiliu a sos riccos
lograna brigonzosos disatinos.
Sos campos sun isteriles e siccos
mancu erba produin sos terrinos.
Pro s'aflittu non b’hat attera sorte
che chi suffrat de famene una morte.

                   16.
 Regnu! cumbida frades e amigos
A pianghere in cust'occasione,
Bois cun sos cadaveres antigos
De cudda Egiziana nazione,
Sende sunt rinnovados sos castigos
De s'ingratu e ribelle Faraone,
Su Flagellu notizia ti dada
Chi sa manu Divina est irritada.
[…]

                   19.
Tantos ladros chi oe sunt bessidos
Senza prapare dannu ne delittu,
Sunu sos tilipirches accanidos
Mandados in sa terra de s'Egittu,
Avvsos veramente attribuidos.
Pro connoscher su Deus infinitu,
Cudda manu ch' isolved' e chi ligat
Cudda chi beneficat e castigat.

                   20.
Cuddas crudele mancias e punturas
De sa grande muschitt' arrabiada,
Sunt presentemente sas congiuras
De s'imbidia ingiusta reprovada,
Aunimos sas falsas imposturas
Iscreditande sa prus onorada,
Chi da-e sas punturas cuddos primos
Medas interamente nde sunfrìmos.

                   21.
E-i cudda randinada tant'ardente
Chi distruesit piantas e fruttos,
Nd' hamus bidu in su tempus presente
De fiores allizzados e iscuttos,
Causa de su ‘entu in continente
Sos menzus ausilios sunt distruttos,
Si congluat e duncas in duellu
De no esser diversu su flagellu.
[…]

                    93. (*)
Si zertos sazerdotes si che passan
a sos postos eternos meritados,
in terra pro memoria ite lassan?
binzas, dominarios e tancados,
partidos copiosos si fracassan
tale 'orta sos membros riprovados,
e zertos parentados e suggettos
restan in iscompigliu e prettos.
[…]

                   95.
Pregade cun suaves documentos
Meda pius a sos illuminados,
Invec' 'e sos esemplos male dados.
Si sunu de iscandal' istrumentos
Benint severamente castigados,
Ca sende malos sos superiores
Diventant peus sos inferiores.

                   96.
Unu chi mustrat malu esemplare
Occupat de iscandal' un iscola.
Menzus fit a su trugu a s'attaccare
Una pesante lapide che mola
Prezipitande in profundu mare
Sa sua iscandalosa vida sola,
Ca si restant viventes peccant peus
Assassinande sa 'inza de Deus.
[…]

                   121. (*)
Finamente bonettes e sumbreris
chi sa presente patria illustrades,
signores e distintos cavaglieris
cunfortu a sas dolentes povertades,
benefattores e limusineris,
coraggiu, ch'a s'inferru no b'andades:
assigurat s'amore e-i su zelu
tranquillidade e gosu in chelu.

(*) Ottave presenti in:
Tutte le poesie / Melchiorre Murenu : le più popolari composizioni del cantore cieco di Macomer con introduzione, commento e note a cura di Fernando Pilia.
Cagliari: Edizioni Della Torre, c1990.